Lewis Hamilton jirbaħ il-Grand Prix ta' Silverstone Is-sewwieq tal-Formula Wieħed, il-Britanniku Lewis Hamilton (Mercedes) rebaħ il-Grand Prix ta' Silverstone b'mod mill-aktar drammatiku biex fetaħ beraħ l-isfida tat-titlu kontra l-Olandiż, Max Verstappen (Red Bull). Din kienet id-99 rebħa għal Hamilton .. u t-tmiem waħda f'dan iċ-ċirkwit. Eżatt wara l-ewwel dawra Hamilton kien involut f'ħabta ma' Verstappen biex dan tal-aħħar ikkraxxja barra mit-trakka u baqa' dieħel fil-barrikati. Filwaqt li l-karozza ġarrbet ħsarat estensivi, b'xorti tajba l-leader tal-klassifika ħareġ mill-istess karozza mingħajr l-ebda girfa. L-aċċident seħħ meta Hamilton, li kien fit-tieni pożizzjoni, ipprova jattakka minn ġewwa u meta deher li kien se jirnexxielu, Verstappen għalaqlu l-ispazju hekk kif iż-żewġ karozzi kienu se jduru f'liwja bil-konsegwenza li Hamilton laqat ir-rota ta' wara ta' Verstappen. U filwaqt li dan tal-aħħar kellu jirtira mit-tiġrija, Hamilton ingħata penalitá ta' 10 sekondi. It-tiġrija ġiet sospiża għal 40 minuta u meta reġgħet bdiet kien is-sewwieq ta' Monaco, Charles Leclerc (Ferrari) li beda mill-ewwel pożizzjoni. Iżda wara li ħa l-penalitá, Hamilton beda jirkupra u żewġ dawriet mit-tmiem huwa attakka lil Leclerc, bl-għajnuna wkoll tal-kollega tiegħu, il-Finlandiż Valtteri Bottas, qabeż fuq quddiem … biex temm fl-ewwel post. Meta fadal 13-il tiġrija għat-tmiem, il-klassifika ġenerali (ta' fuq) hija: 185 – Max Verstappen; 177 – Lewis Hamilton; 113 – Lando Norris; 108 – Valtteri Bottas.